
REPUBLIKA E SHQIPËRISË
KUVENDI

P R O J E K T L I GJ

Nr. ______, datë ​​​​​​​​​​​​​​​​​​​________
PËR 

MIRATIMIN E MARRËVESHJES SË ASISTENCËS 

SË SHËRBIMIT DOGANOR

Në mbështetje të neneve 81, pika 1, 83, pika 2, dhe 84, pika 4, të Kushtetutës, me propozimin e Këshillit të Ministrave, Kuvendi i Republikës së Shqipërisë 

V E N D O S I:

Neni 1

Objekti i ligjit

Objekti i këtij ligji është miratimi i marrëveshjes, ndërmjet Këshillit të Ministrave të Republikës së Shqipërisë dhe shoqërisë “Crown Agents Limited”, për përmirësimin e performancës, rritjen e të ardhurave dhe luftën ndaj korrupsionit në administratën doganore të Republikës së Shqipërisë.

Neni 2

Qëllimi

Qëllimi i këtij ligji është ofrimi i shërbimit të asistencës ndaj administratës doganore, sipas standardeve të Bashkimit Evropian dhe sipas praktikave më të mira të rajonit.  

Neni 3

Subjektet dhe fusha e zbatimit

Subjekte të këtij ligji janë:

- Këshilli i Ministrave i Republikes së Shqipërisë, i cili vepron në cilësinë e autoritetit kontraktues; 
-
Shoqëria “Crown Agents Limited”, shoqëri tregtare e organizuar dhe që funksionon në përputhje me ligjet e Mbretërisë së Bashkuar, regjistruar në Regjistrin e Shoqërive Tregtare të Mbretërisë së Bashkuar, me nr.3259922, që do të ofrojë shërbimin e asistencës së përshkruar në nenin 2, të këtij ligji. 

Neni 4

Përkufizime
1. Në këtë ligj dhe në marrëveshjen bashkëlidhur, me termat e mëposhtëm nënkuptohet:

- “Autoritet kontraktues”, Këshilli i Ministrave i Republikës së Shqipërisë;

-
“Autoritet nënshkrues”, Ministria e Financave, në cilësinë e nënshkruesit të marrëveshjes në emër dhe për llogari të Këshillit të Ministrave;
- “Kontraktues”, shoqëria “Crown Agents Limited” ose filiali i tij i themeluar, me qëllim zbatimin e marrëveshjes dhe në përputhje me zëvendësimin e përgjegjësive sipas marrëveshjes me autoritetin kontraktues. 

2.  Shoqëria “Crown Agents Limited” mbetet përgjegjëse për të gjitha detyrimet e rrjedhura nga marrëveshja, bashkëlidhur këtij ligji edhe pas krijimit të filialit shqiptar të shoqërisë “Crown Agents Limited” dhe të zëvendësimit të saj sipas marrëveshjes.

3. Në tekstin e marrëveshjes përfshihet terminologjia e lidhur me përmbajtjen e marrëveshjes.

Neni 5

Të drejtat dhe detyrimet e autoritetit nënshkrues

Autoriteti nënshkrues ngarkohet:
a) të nënshkruajë marrëveshjen në emër dhe për llogari të Këshillit të Ministrave;

b)
 të nënshkruajë bashkë me përfaqësuesin e kontraktuesit dhe të caktojë:

i) përfëqësuesin/përfaqësuesit e autorizuar si persona kontakti;

        ii)  grafikun e realizimit të detyrimeve nga ana e kontraktuesit;
c) të ndjekë zbatimin e marrëveshjes;

ç) të asistojë kontraktuesin në funksion të realizimit të qëllimit dhe të   

    objektit të këtij ligji dhe marrëveshjes bashkëlidhur;

d) të negociojë dhe të nënshkruajë dokumentacionin e parashikuar sipas 
    marrëveshjes bashkëlidhur (nëse ka);

dh) të miratojë listën e ekspertëve të punësuar nga kontraktuesi;
e) të bëjë pagesat në përputhje me kushtet e marrëveshjes dhe sipas një kalendari të miratuar nga autoriteti nënshkrues dhe kontraktuesi.

Neni 6

Të drejtat dhe detyrimet e kontraktuesit

1. Kontraktuesi ndjek dhe zbaton me përpikëri angazhimet e marra në  marrëveshjen bashkëlidhur, brenda afateve të parashikuara dhe në përputhje me kalendarin e miratuar bashkërisht me autoritetin nënshkrues.

2. Personeli i kontraktuesit:
a) pajiset me leje për hyrjen dhe shoqërimin e personelit shqiptar, të angazhuar në funksione të lidhura me mbledhjen e të ardhurave doganore;

b) asiston personelin doganor në analizën e informacioneve të lidhura me shërbimin doganor;

c) asiston personelin e administratës doganore që kryen funksione hetimi, kontrolli e verifikimi dhe i raporton sa më parë autoritetit nënshkrues për rastet e abuzimit, të korrupsionit e të fenomeneve të ngjashme me to, duke përfshirë raste që prekin drejtpërdrejt apo tërthorazi personelin doganor;

ç)  në funksion të ofrimit të shërbimit të mundë të përdorë logon e tyre si dhe sistemet zanore shtesë të alarmit dhe atë të sinjalizimit pamor, me dritë vezulluese në automjetet e tyre.
Neni 7

Përjashtimi nga tatimet dhe taksat

1. Kontraktuesi, në funksion të zbatimit të marrëveshjes bashkëlidhur këtij ligji dhe furnizimit të shërbimeve apo mallrave sipas marrëveshjes, përjashtohet nga:
a) tatimfitimi;

b) tatimi mbi dividentin;

c) tatimi mbi vlerën e shtuar në import dhe tarifat doganore;

ç) taksat dhe tarifat në nivel vendor.
2. Personeli i tij i huaj, i kontraktuar nga kontraktuesi për kryerjen e shërbimeve në funksion të zbatimit të marrëveshjes bashkëlidhur këtij ligji, përjashtohet nga:
a) tatimi mbi të ardhurat personale;

b) sigurimet shoqërore dhe shëndetësore;

c) TVSH-ja dhe tarifat doganore në lidhje me importet për sendet e tij vetjake.

Neni 8

Përjashtimi i furnizimeve

Furnizimi i shërbimeve të kontraktuesit është furnizim i përjashtuar nga     TVSH-ja.

Neni 9

Kohëzgjatja e marrëveshjes

1. Kjo marrëveshje lidhet për një afat 24-mujor, (Viti I & Viti II), me të drejtë rinovimi edhe 12 (dymbëdhjetë) muaj të tjerë, (Viti III), sipas përcaktimeve të nenit 2.3, të kontratës. Vendimi për rinovimin ose përfundimin e zbatimit të marrëveshjes merret nga Këshilli i Ministrave.

2. Autoriteti kontraktues ka të drejtë që të kërkojë zgjidhjen e marrëveshjes brenda dymbëdhjetë muajve të parë të zbatimit të saj, nëse nuk përmbushen treguesit kryesorë të performancës sipas parashikimeve të vendimit përkatës të Këshillit të Ministrave.
Neni 10

Nënshkrimi i marrëveshjes dhe hyrja në fuqi

1. Marrëveshja bashkëlidhur këtij ligji nënshkruhet dhe hyn në fuqi sipas parashikimit të pikës 2.1 të saj.

2. Në rast të një kërkese për ndryshimin e termave e të kushteve të marrëveshjes, autoriteti kontraktues autorizohet të miratojë ndryshimin me kusht që vlera e përgjithshme e shërbimit e përcaktuar në marrëveshje të mos rritet.

Neni 11

Vlera e marrëveshjes dhe pagesa për ofrimin e shërbimit

1. Pagesa për ofrimin e shërbimit, objekt i këtij ligji, përballohet nga buxheti i parashikuar për Ministrinë e Financave. 

2. Pjesa e pagesës për periudhën e mbetur gjatë vitit 2013 përballohet nga fondi rezervë i Këshillit të Ministrave.

3. Totali i pagesës, kushtet dhe mënyra e pagesës janë si ato të parashikuara në marrëveshjen bashkëlidhur këtij ligji.
Neni 12

Aktet nënligjore

1. Ngarkohet autoriteti kontraktues, që, në zbatim të këtij ligji, të miratojë vendimet për:

a) shërbimet dhe pajisjet që do të vihen në dispozicion nga kontraktuesi;

b) detyrimin e autoritetit kontraktues për pajisjen me ambiente për zyra, si dhe për pajisje teknike e infrastrukturë tjetër që i nevojitet kontraktuesit;

c) planin e pagesave dhe të mbajtjeve nga pagesat;

ç)  formatin dhe rregullat e rishikimeve tremujore të treguesve kryesorë të performancës;

d) përshkrimin e punës së kontraktuesit;

        dh) modelin e letrës së konfirmuar e të transferueshme të gatshme të kredisë në favor të kontraktuesit;
e) modelin e kontratës së zëvendësimit ndërmjet kontraktuesit dhe filialit në Shqipëri;

ë)  modelin e garancisë së paradhënies në favor të autoritetit kontraktues;

f)  miratimin e ndryshimit për rastet e parashikuara në nenin 10, të këtij ligji;

g)  miratimin e modelit të garancisë së shoqërisë mëmë;

 gj)  miratimin e njoftimit për zgjatjen e afatit të kontratës për vitin e tretë;

         h) 
 miratimin e modelit të letrës së konfirmuar e të transferueshme të  

              gatshme të kredisë në favor të kontraktuesit për automjetet.

2. Ngarkohet ministri i Financave, që, në zbatim të këtij ligji, të miratojë urdhrat për:
a) emërimin e anëtarëve të Këshillit të Menaxhimit të Programit, si përfaqësues të autoritetit kontraktues;

b) miratimin e grafikut të pagesave; 
c) klasifikimin e dokumentacionit që duhet nënshkruar në bashkëpunim me kontraktuesit si dhe funksionarin e autorizuar për nënshkrimin;

ç) përfundimin e efekteve të marrëveshjes me kontraktuesin në rastet e 
    parashikuara nga marrëveshja.

3. Pas miratimit, aktet e përmendura në pikat 1 dhe 2, të këtij neni, bëhen pjesë përbërëse e marrëveshjes.
Neni 13

Hyrja në fuqi

Ky ligj hyn në fuqi menjëherë dhe botohet në “Fletoren zyrtare”.

